ทหารไทยออกเงินฝาก24เดือนถอนก่อนดอกเท่าเดิม
&#8220;ทหารไทย&#8221; ออกเงินฝาก 24 เดือน ถอนก่อนได้ดอกเท่าเดิม เฉลี่ยดอกเบี้ย 2.34% ต่อปี
11 ส.ค. 2553

“ทหารไทย” ออกเงินฝาก 24 เดือน ถอนก่อนได้ดอกเท่าเดิม เฉลี่ยดอกเบี้ย 2.34% ต่อปี 
นายมิฮาล ซูเร็ค ประธานเจ้าหน้าที่บริหารลูกค้ารายย่อย ธนาคารทหารไทย กล่าวว่า ธนาคารได้ออกบัญชีเงินฝากประจำ ทีเอ็มบี อัพ แอนด์ อัพ ในรูปแบบบัญชีเงินฝากประจำ 24 เดือน ดอกเบี้ยเพิ่มขึ้นทุก ๆ 6 เดือน โดยมีความพิเศษกว่าเงินฝากประจำอื่น ๆ คือ ผู้ฝากสามารถถอนเงินได้ก่อนครบกำหนด โดยยังคงได้รับดอกเบี้ยตามระยะเวลาที่ฝาก แตกต่างจากบัญชีเงินฝากประจำทั่วไป หากถอนเงินก่อนครบกำหนด ผู้ฝากจะได้รับดอกเบี้ยออมทรัพย์แทน
ที่ผ่านมามีผู้ฝากที่ต้องการออมเงินในบัญชีเงินฝากประจำ แต่กังวลเรื่องข้อผูกมัด โดยลูกค้าให้เหตุผลว่า ธนาคารมีเงื่อนไขมาก หากมีความจำเป็นต้องถอนเงินไปใช้ก่อนก็ไม่ได้ดอกเบี้ยตามระยะเวลาที่ฝาก ทำให้ลูกค้าไม่นิยมออมเงินในบัญชีประเภทนี้
“เดี๋ยวนี้ลูกค้าฉลาดขึ้น รู้ว่าธนาคารมีเงื่อนไข ดอกจันต่าง ๆ เราจึงหาทางเลือกใหม่ให้ลูกค้า” นายมิฮาล กล่าว
สำหรับเงินฝากประจำ ทีเอ็มบี อัพ แอนด์ อัพนั้น เดือนที่ 1-6 จะได้ดอกเบี้ย 0.6% เดือนที่ 7-12 ดอกเบี้ย 1.75% เดือนที่ 13-18 ดอกเบี้ย 2% และเดือนที่ 19-24 ดอกเบี้ย 5% หากฝากครบกำหนดจะได้ดอกเบี้ยเฉลี่ยปีละ 2.34% จากปัจจุบันในตลาดจะได้ดอกเบี้ยเฉลี่ย 1.8% สูงกว่าเงินฝากประจำทั่วไป 24 เดือน 0.59% ต่อปี
ทั้งนี้ลูกค้าต้องฝากเงินขั้นต่ำ 2.5 หมื่นบาท สูงสุดไม่เกิน 30 ล้านบาทต่อราย